<classify> CHUO Kikuu cha Dar es Salaam UDSM kinatarajia kuanza kutoa Mitihani ya Kimataifa ya Ujuzi wa lugha ya Kiswahili MKUKi kuanzia mapema mwakani.Hayo yalibainishwa jana jijini hapa na Katibu Mkuu wa Wizara ya Elimu, Sayansi na Teknolojia, Dk Leonard Akwilapo, alipokuwa akizungumzia mpango huo ambao pia umelenga kukuza na kuinua lugha ya Kiswahili. Alisema hatua hiyo ni jitihada za kuikuza na kuieneza lugha ya Kiswahili ulimwenguni kwa kuwa ni miongoni mwa lugha 10 zenye wazungumzaji wengi duniani.Mtakumbuka kwamba Baba wa Taifa, Mwalimu Julius Nyerere alishafanya jitihada kubwa kuiendeleza na kuieneza Lugha ya Kiswahili, pamoja na kusimamia ubora wake ndani na nje ya nchi. Pia, marais waliofuata katika awamu zote za uongozi wa nchi yetu walitilia mkazo suala hili, alisema.Alisema mitihani itafanyika mara sita kwa mwaka ikiendana na kipindi cha masomo ya Kiswahili kwa kila ngazi na itafanyika kwa njia za kielektroniki katika vyuo na vituo mbalimbali vya Kiswahili duniani, ambavyo tayari yamekwishafikiwa makubaliano maalumu kuhusu mitihani hiyo.Chuo Kikuu cha Dar es Salaam kinakuwa ni chuo kikuu cha kwanza duniani kutunga mitihani hii, kusimamia utahini na usahihishaji na kisha kutoa cheti cha kimataifa kinachoonesha kiwango cha ujuzi wa mtahiniwa,alisema.Alisema UDSM ina uzoefu wa kutosha na umahiri katika ufundishaji wa lugha ya Kiswahili na vyuo vikuu vingi hapa duniani vimekuwa vikipata uzoefu huo kutoka kwenye chuo hicho. Alisema tayari kuna makubaliano baina ya walimu wa Kiswahili wa UDSM na walimu wanaofundisha Kiswahili katika vyuo vya nje, kuhusiana na mitihani hiyo itakayoanza mwakani.Chuo Kikuu cha Dar es Salaam kimejiandaa kuhakikisha kuwa mifumo ya Teknolojia ya Habari na Mawasiliano iko madhubuti kuwezesha mitihani hiyo kufanyika kwa ufanisi na kwa viwango vya kimataifa, kwa sababu kuna wahitaji ambao watafanyia mitihani hii wakiwa katika nchi zao, si lazima wasafiri na kuja kufanyia mitihani yao Tanzania, alisema.Alisema walengwa wa mitihani hiyo ni wote wanaojifunza Kiswahili kama lugha ya pili au lugha ngeni katika ngazi mbalimbali, wakilenga kujipima usanifu katika kusoma, kuandika, kuongea na kusikiliza.Naye Profesa Aidin Mutembi kutoka Taasisi ya Taaluma za Kiswahili TATAKI kutoka Chuo Kikuu cha Dar es Salaam, alisema hatua hiyo itatoa fursa kwa watu mbalimbali wakiwemo wanadiplomasia, wafanyabiashara na wana taaluma tofauti wanaotaka kufanya kazi nchini kwenye nchi zinazozungumza lugha ya Kiswahili kufanya mtihani huo na kutambuliwa kimataifa.  <topic>: kitaifa 